Publication: Magyar Közlöny
Issue: MK-2003-54 (Year: 2003, Number: 54)
Era: 1990-2004
Section: az a része, amely a termõföldrõl szóló 1994. évi LV. törvényre (a továbbiakban: termõföldtörvény) utal, illetve a
Paragraph Index: 689

2. Az OVB által hitelesített kérdésben a másik indítványozó szerint az Nsztv. 10. § a) pontja és az Alkotmány 28/B. § (1) bekezdése alapján nem lehet népszavazást tartani. Az Országgyûlés hatáskörének, így a népszavazásra bocsátható tárgyköröknek egyértelmû korlátját jelenti az Alkotmány 8. § (2) bekezdése. A kifogást elõterjesztõ álláspontja szerint az elõhaszonbérleti jog vagyoni értékû jog, amelyre az Alkotmány 13. § (1) bekezdésében biztosított tulajdonvédelem kiterjed. A termõföldtörvény 2002. február 22-e elõtt hatályban lévõ szabályai szerint termõföld haszonbérbe adása esetén a volt haszonbérlõt a haszonbérelt termõföldre elõhaszonbérleti jog illette meg. A termõföldtörvény módosításáról szóló 2001. évi CXVII. törvény azonban e jogosultat az elõhaszonbérleti jogosultak rangsorában az elsõ helyrõl a hatodik helyre sorolta át úgy, hogy a rangsorban õt a magyar állam tulajdonában levõ Magyar Nemzeti Földalap Kht. által kijelölt személy is megelõzte. Ez, az indítványozó szerint, a tulajdonhoz való jog sérelmét jelentette.

Source: https://magyarkozlony.hu/hivatalos-lapok/eebd0be77bc001245556c32a9ae746b5445dbefd/dokumentumok/7d39b84401d48dc6e77aaeb01ab7fdb965d3f0c7/letoltes